Universität Bern

D Universität Bern (latiin. Universitas Bernensis) isch 1834 z Bärn gründet worde. As klassischi Volluniversität bietet si mit acht Fakultete und öbbe 150 Institut e wiits Aagebot vo Studiegäng aa. D Universität Bern isch mit öbbe 18'576 iigschriibene Studierende de drittgrösste Schwiizer Universität. Überblick Organisation D Universität Bärn isch in drei Organisationsebene iideilt: d Gsamtuniversität, d Fakultete und d Institut. Drnäbe git s wiiteri Organisationseiheite wie interfakultäri und gsamtuniversitäri Eiheite. S oberste Organ vo dr Gsamtuniversität isch dr Senat. In däm si Kompetänz falle Aaglägeheite wie dr Erlass vo Statute und Reglemänt. D Universitätsleitig isch em Senat understellt. Si setzt sich us em Räkter, de Vizeräkter und em Verwaltigsdiräkter zsämme. D Strukture und Ufgoobe vo dr Universitätsleitig und vo de andere Organisationseiheite si dur s Universitätsgsetz greglet. D Universität Bärn bietet öbbe 39 Bachelor- und 72 Master-Studiegäng aa, wo vo 7'799 Studierende (Bachelor) und 4'611 Studierende (Master) absolviert wärde. Drzue si 3'093 Doktorierendi iigschriibe. Das macht im Johr öbbe 1'534 Bachelor-, 1'570 Master- und 637 Dissertationsabschlüss. Under de Studierende si scho e Zitlang d Fraue in dr Mehrheit, Ändi 2019 siis 57 Brozänt gsi. Struktur Fakultäte D Universität Bärn isch in acht Fakultäte gliideret: Theologischi Fakultät Rächtswüsseschaftligi Fakultät Wirtschafts- und Sozialwüsseschaftligi Fakultät Medizinischi Fakultät Veterinärmedizinischi Fakultät (Vetsuisse) Philosophisch-historischi Fakultät Philosophisch-humanwüsseschaftligi Fakultät Philosophisch-naturwüsseschaftligi Fakultät Im Rahme von ere strategische Allianz schaffe die Medizinische Fakultäte Bärn und Basel zsämme in dr Härzchirurgii, Neurochirurgii, Pathologii und Mikrobiologii. S Studium vo dr Veterinärmedizin z Bärn und z Züri isch 2006 in dr gmeinsame Vetsuisse-Fakultät zsämmegleit worde. Gsamtuniversitäri Institutione An dr Universität Bärn het s vier gsamtuniversitäri Institutione: Collegium generale (CG) Forum für Universität und Gsellschaft (FUG) Interdisziplinärs Zentrum für Gschlächterforschig (IZFG) Zentrum für universitäri Witerbildig (ZUW) Die gsamtuniversitäre Institutione hai d Ufgoob, mit fächerübergrifende Veraastaltige für Lehrendi und Studierendi dr Dialog zwüsche de Diszipline und Fakultete z fördere. S Zentrum für universitäri Witerbildig (ZUW) konzentriert sich uf die wüsseschaftligi Witerbildig. S ZUW understützt d Fakultete und Institut bi dr Blanig und Organisation vo Witerbildigsprogramm. D Themenuswahl goht vo Public Administration über Zahnmedizin bis Seelsorg. Drzue chömme eigeni Studiegäng wie Evaluation, wo Bärn as ersti Universität im dütschsproochige Ruum aabote het. Standort D Universität Bärn dient as Bildigsstandort vo dr Hauptstadtregion. Im Gegesatz zu andere Hochschuele setzt d Universität Bärn nit uf e Campus am Stadtrand, sondern konsequänt uf s Brinzip vo dr Stadtuniversität. Die meiste Institut und Klinike befinde sich immer no im draditionelle Universitätsquardier Länggass und mä chunnt z Fuess schnäll vom einte zum andere. Mä blant au für d Zukunft, innerhalb vo dr Länggass z bliibe. Architektonisch zeichne sich die universitäre Gebäud dur d Verbindig vom Alte mit em Neue us. So si d Rächtswüsseschafte und s Volkswirtschaftlige Institut im früehnere Frauespidal (hüte UniS) oder d Geisteswüsseschafte in dr ehemolige Schoggifabrik Tobler (hüte Unitobler) dehei. Die Neugstaltig isch mit zwei Architekturbriis krönt worde. Am vonRoll-Areal, em neue Hochschuelzentrum für die Philosophisch-humanistischi Fakultät und em Departemänt vo de Sozialwüsseschafte, wird immer no baut. In dr dänkmolgschützte Weichebauhalle isch im Novämber 2010 s neue Hörsaalgebäud mit siibe Hörsäl iigweiht worde. S neue Institutsgebäud mit dr grosse Freihandbibliothek as Härzstück söll im Herbst 2013 in Bedriib goh. D Studänte Literatur Redaktion: Universität Bern. In: Historisches Lexikon vo dr Schwiiz. Weblink d Website vo de Universität Bärn d Gschicht vo de Universität Bärn Fuessnote